b'\n_START_ARTICLE_\nVahinko\n_START_SECTION_\nVahingonkorvausvelvollisuus\n_START_PARAGRAPH_\nVahingonkorvauslain mukaan se, joka tahallisesti tai tuottamuksesta aiheuttaa toiselle vahingon, on velvollinen korvaamaan sen, jollei laista muuta johdu._NEWLINE_N\xc3\xa4in ollen ihminen ei ole l\xc3\xa4ht\xc3\xb6kohtaisesti vastuussa "vahingossa" aiheuttamistaan vahingoista eli tapaturmista, joihin ei liity huolimattomuutta tai muuta erityist\xc3\xa4 vastuuperustetta. Muussa tapauksessa vahingon aiheuttaja voi joutua vahingonkorvausvelvolliseksi._NEWLINE_Suomen lains\xc3\xa4\xc3\xa4d\xc3\xa4nn\xc3\xb6ss\xc3\xa4 ei ole yksiselitteist\xc3\xa4 vahingon k\xc3\xa4sitett\xc3\xa4, vaan vahingon korvattavuus on selvitett\xc3\xa4v\xc3\xa4 perehtym\xc3\xa4ll\xc3\xa4 laajasti oikeusj\xc3\xa4rjestykseen. Oikeuskirjallisuudenkin esitt\xc3\xa4m\xc3\xa4t luokittelut ovat pikemminkin esityst\xc3\xa4 tukevia apuneuvoja kuin korvattavuuden osoittavia tarkkoja m\xc3\xa4\xc3\xa4rittelyj\xc3\xa4. Yleisperiaatteena on, ett\xc3\xa4 vahingon k\xc3\xa4rsineen henkil\xc3\xb6n olosuhteita verrataan oloihin, joissa h\xc3\xa4n el\xc3\xa4isi ilman k\xc3\xa4rsim\xc3\xa4\xc3\xa4ns\xc3\xa4 vahinkoa. N\xc3\xa4in noudatetaan t\xc3\xa4yden korvauksen periaatetta eli vahingonkorvauksen tulisi saattaa henkil\xc3\xb6 sellaiseen varallisuusasemaan, jossa h\xc3\xa4n olisi ollut ilman vahinkotapahtuman sattumista._NEWLINE_Korvattavaa vahinkoa koskevat s\xc3\xa4\xc3\xa4nn\xc3\xb6kset sis\xc3\xa4ltyv\xc3\xa4t vahingonkorvauslain (412/1974) 5. lukuun tai lukuisiin muissa laeissa oleviin erityiss\xc3\xa4\xc3\xa4nn\xc3\xb6ksiin. Vahingonkorvaus toimii hyvityksen\xc3\xa4 henkil\xc3\xb6- ja esinevahingosta ja joissain tapauksissa my\xc3\xb6s sellaisesta taloudellisesta vahingosta, joka ei ole yhteydess\xc3\xa4 henkil\xc3\xb6- tai esinevahinkoon (ns. puhdas varallisuusvahinko).\n_START_SECTION_\nHenkil\xc3\xb6vahinko\n_START_PARAGRAPH_\nHenkil\xc3\xb6vahinkona pidet\xc3\xa4\xc3\xa4n ihmisen ruumiinvammaa, sairautta tai er\xc3\xa4it\xc3\xa4 psyykkisi\xc3\xa4 h\xc3\xa4iri\xc3\xb6it\xc3\xa4. Perusm\xc3\xa4\xc3\xa4ritelm\xc3\xa4n mukaan henkil\xc3\xb6vahingoksi luetaan terveydentilan h\xc3\xa4iri\xc3\xb6, joka on l\xc3\xa4\xc3\xa4ketieteellisin keinoin todettavissa.  Henkil\xc3\xb6vahingon seurauksena korvataan vahingosta aiheutuneet tarpeelliset sairaanhoitokustannukset ja muut kulut, ansionmenetys, kipu, s\xc3\xa4rky sek\xc3\xa4 muu tilap\xc3\xa4inen tai pysyv\xc3\xa4 haitta. Korvattavia voivat olla my\xc3\xb6s k\xc3\xa4rsimys, elatuksen menetys tai l\xc3\xa4heisille aiheutuneet kulut. Kuolemaan johtaneesta vahingosta korvataan hautauskulut kohtuulliseen m\xc3\xa4\xc3\xa4r\xc3\xa4\xc3\xa4n, mutta ei t\xc3\xa4yden korvauksen periaatteen mukaisesti.\n_START_SECTION_\nEsinevahinko\n_START_PARAGRAPH_\nEsinevahingossa irtain tai kiinte\xc3\xa4 esine vaurioituu. Sen synonyymi on omaisuusvahinko, mutta vahingonkorvauslaki ei k\xc3\xa4yt\xc3\xa4 t\xc3\xa4t\xc3\xa4 nimityst\xc3\xa4. Esinevahinkona korvataan esineen korjauskustannukset, arvonalennus ja muut kulut tai tuhoutuneen esineen arvo. Esinevahingoksi luetaan my\xc3\xb6s esineen hallinnan estyminen ja tulojen tai elatuksen v\xc3\xa4heneminen. Tavallisesti korvauksen saa esineen omistaja, mutta my\xc3\xb6s rajoitetun esineoikeuden haltijan (esimerkiksi vuokramiehen) vahinko voidaan korvata. Korjattavissa olevasta esineest\xc3\xa4 korvataan vain korjauskustannukset ja mahdollinen arvonalennus. Jos esinett\xc3\xa4 ei voida korjata tai se tulee liian kalliiksi, maksetaan yleens\xc3\xa4 arvokorvaus.'